**АНАЛИЗА ЕФЕКАТА ПРОПИСА**

**Kључна питања за анализу постојећег стања и правилно дефинисање промене која се предлаже**

1. **Који показатељи се прате у области, који су разлози због којих се ови показатељи прате и које су њихове вредности?**

У предметној области постоје два привредна друштва на која се односи овај пропис. То су АД „Електромрежа Србије”, привредно друштво чији је оснивач Република Србија, које обавља делатност преноса и управљања преносним системом електричне енергије и „Транспортгас Србија” д.о.о. привредно друштво чији је оснивач Република Србија, које обавља делатност транспорта природног гаса и управљања транспортним системом за природни гас. Оба привредна друштва обављају ове делатности као делатности од општег интереса.

Доношењем Предлога закона створиће се услови за сертификацију оператора транспортног система природним гасом „Транспортгас Србијад” д.о.о, као признавања сертификације оператора преносног система АД „Електромрежа Србије” од стране надлежних међународних органа у складу са међународно преузетим обавезама Републике Србије.

**2) Да ли су уочени проблеми у области и на кога се они односе? Представити узроке и последице проблема.**

Уочени проблеми се односе на потребу доказивања независности оператора преносног система електричне енергије, односно оператора транспортног система природног гаса чији је оснивач Република Србија и друштава која обављају делатност производње, дистрибуције и снабдевања електричном енергијом, односно природним гасом.

Законом о енергетици је прописано да пре него што неко правно лице добије лиценцу и тиме буде одређено за оператора преносног система електричне енергије, односно оператора транспортног система природног гаса мора бити сертификовано у складу са овим законом. У поступку сертификације утврђује се независност оператора преносног система електричне енергије, односно оператора транспортног система природног гаса од произвођача и снабдевача електричном енергијом, односно природним гасом.

Предлогом закона прецизирају се одредбе којима ће се неспорно омогућити доказивање да контролу над оператором преносног система електричне енергије, односно оператора транспортног система природног гаса и друштава која обављају делатност производње, дистрибуције и снабдевања електричном енергијом, односно природним гасом, чији је оснивач Република Србија, не врши исто лице.

На тај начин свим купцима и корисницима обезбеђује се недискриминаторан и транспарентан приступ преносном систему електричне енергије, односно транспортном систему природног гаса.

1. **Какво је искуство у остваривању оваквих промена у поређењу са искуством других држава, односно локалних самоуправа (ако је реч о јавној политици или акту локалне самоуправе)?**

Није познато да су друге државе примениле овакво решење у циљу обезбеђења услова за сертификацију оператора преносног система електричне енергије, односно транспортног система природног гаса, а имајући у виду специфичности националних законодавних система. Имајући у виду наведено државе чланице ЕУ и потписнице Уговора о оснивању Енергетске заједнице примењивале су разнолика решења у циљу стварања услова за сертификацију оператора.

**Кључна питања за утврђивање циљева**

1. **Због чега је неопходно постићи жељену промену на нивоу друштва? (одговором на ово питање дефинише се општи циљ).**

Жељену промену је потребно постићи у циљу пуне имплементације прописа ЕУ, чиме ће се обезбедити да сви корисници преносног система електричне енергије, односно транспортног система природног гаса имају приступ систему по регулисаним ценама на принципу јавности и недискриминације.

Жељена промена ће утицати на квалитетније и сигурније снабдевање енергијом и енергентима крајњих купаца.

1. **На основу којих показатеља учинка ће бити могуће утврдити да ли је дошло до остваривања општих односно посебних циљева?**

Показатељи на основу којих ће се утврдити да је дошло до остваривања циља су сертификација оператора транспортног система природним гасом „Транспортгас Србија” д.о.о. и признавање сертификације оператора преносног система АД „ Електромрежа Србије” од стране надлежних међународних органа.

**Кључна питања за анализу финансијских ефеката**

**1) Какве ће ефекте изабранa опцијa имати на јавне приходе и расходе у средњем и дугом року?**

Како је овим прописом предвиђено формирање Републичке комисије за енергетске мреже за чији рад се средства обезбеђују се у буџету Републике Србије, у оквиру посебног буџетског раздела, процењено је да ефекти на јавне приходе и расходе у средњем року износе око 277 милиона РСД, а на дугом року око 554 милиона РСД.

Републичка комисија и пратеће стручне службе биће формиране у року од 120 дана од дана ступања на снагу овог закона.

**Кључна питања за анализу економских ефеката**

1. **Да ли изабране опције утичу на услове конкуренције и на који начин?**

Изабрана опција ће допринети бољем уређењу тржишта електричне енергије и природног гаса, као и развоју конкурентности и већем броју учесника на тржишту.

Изабрана опција доприноси и повећању сигурности снабдевања енергијом и енергентима, што дугорочно има позитивне последице на привреду, а краткорочно узрокује пораст трошкова пословања обвезницима обезбеђења одговарајућих резерви енергије и енергената.

**Кључна питања за анализу управљачких ефеката**

1. **Да ли се изабраном опцијом уводе организационе, управљачке или институционалне промене и које су то промене?**

Изабраном опцијом оснива се Републичка комисија за енергетске мреже као самосталан и независан орган Републике Србије, за контролу оператора преносног система електричне енергије и оператора транспортног система природног гаса АД „Електромрежа Србије” и „Транспортгас Србија” д.о.о. чији је оснивач Република Србија

**2)** **Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?**

Потребно је да Народна скупштина изабере председника и чланове Републичке комисије на предлог одбора Народне скупштине надлежног за енергетику, након спроведеног јавног конкурса. Такође, потребно је формирати службу која врши стручне, опште-правне, финансијско-материјалне и административно-техничке послове који су потребни за рад Републичке комисије. Републичка комисија и пратеће стручне службе биће у року од 120 дана од дана ступања на снагу овог закона.

**Кључна питања за анализу ризика**

1. **Да ли постоји још неки ризик за спровођење изабране опције?**

Није идентификован ризик за спровођење изабране опције.